La zona dove Nairobi la xe stà costruia l’era na palude e no l’era abità da nisuni. I maasai i ghe portava le bestie a bear. En tel 1899, i operai che costruia la ferovia de l’Uganda, gha meso in piè on deposito rente de la palude. La zona la xera fresca, pena dopo la Rift Valley, a metà via tra Mombasa e Kampala, sensa sginsale (e sensa malaria) e ghera l’acqua. Par i primi deceni, Nairobi xe rimasta on vilagio ligà a la ferovia. Ghera on par the alberghi par i caciatori bianchi – famoso el Stanley Hotel usà anca da Hemingway – e empori par i coloni che abitava fora sità. Al momento de l’indipendensa, Nairobi la contava 200 000 abitanti, e le infrastrutture costruie da i inglexi le xera pi che suficenti par el paexe. Ancò, co la popolasion l’è cresuda, le infrastruture no iè pi suficenti. El centro de la sità se stà trasformando, co la costrusion de gratacieli, la disponibilità de linee digitali e otiche, co nove strade, che parò no le xe suficenti par le necesità de stà grande cavedal africana.